De tusindvis af nye boliger skal være med til at bremse den udvikling. Der skal i alt bygges 20.000 boliger på Lynetteholmen, og en fjerdedel af dem skal være almene boliger.

- Selvom der er bygget meget i hovedstaden i de senere år, er der ikke bygget nok, og det har presset boligpriserne kraftigt i vejret, siger transport-, bygnings- og boligminister Ole Birk Olesen (LA).

Læs også : Boligøkonom: Der er ikke pladsmangel i København

Statsminister Lars Løkke Rasmussen (V) supplerer:

- Når vi bygger flere boliger, vil det alt andet lige trække priserne ned eller i det mindste holde dem i ave, så flere får råd til at bo i byen, siger Lars Løkke Rasmussen.

Den nye bydel er dog også en klimasikring af byen. Den skal fungere som en dæmning fra Kronløbet ved Nordhavn og ned til Refshaleøen.

Dermed vil Lynetteholmen sikre København mod en fremtidig stormflod som følge af havvandsstigninger og mere voldsomt vejr. En etablering af Lynetteholmen betyder, at man undgår at skulle afskærme udsigt og adgang til vandet i Københavns inderhavn med høje kajanlæg.

Hvad kommer projektet til at koste?

Lars Løkke Rasmussen (V) fortalte på pressemødet, at det omfattende projekt kommer til at koste 20 milliarder kroner.

Projektet kommer dog ikke til at betyde, at skatteborgerne skal have pungen op af lommen.

Overborgmester Frank Jensen (S) er sikker på, at projektet kommer til at gå i nul.

- Det er vores klare forventninger, at projektet kan hvile i sig selv, siger han.

Læs også : Desperate studerende kan ikke finde studieboliger i København

Der er også lagt en plan for, hvordan der skal være råd til at forbedre infrastrukturen i hovedstaden. Indtægterne fra salget af byggegrunde på Lynetteholmen skal nemlig finansiere en ny metrolinje til Lynetteholmen.